โบรกฯแนะเก็บ SENA เป้า 5 บาท ชูเงินปันผลโดดเด่น-แถม P/E ต่ำ
SENA โบรกฯแนะเก็บเป้า 5 บ.ชูปันผลเด่น-P/E ต่ำ
9 มี.ค. 2560

บล.เคทีบี (ประเทศไทย) ระบุในบทวิเคราะห์วันนี้ (9 มี.ค.) ว่า บริษัท เสนาดีเวลลอปเม้นท์ จำกัด (มหาชน) หรือ SENA มีแผนเปิดตัวโครงการใหม่มากขึ้นในปี 60 จำนวน 10 โครงการ มูลค่ารวมเพิ่มขึ้นเป็น 12,000 ล้านบาท เพิ่มขึ้นจากปี 2016 ที่เปิดตัวโครงการใหม่เพียง 5 โครงการ มูลค่ารวม 3,302 ล้านบาท ซึ่งในปี 59 มีการเปิดโครงการใหม่ต่ำกว่าแผนเดิมที่คาดไว้ที่ 9 โครงการ มูลค่ารวม 5.643 ล้านบาท เนื่องจากมีการเลื่อนเปิดโครงการใหม่ในงวดไตรมาส 4/59 ออกไป ซึ่งบางโครงการได้เริ่มเปิดขายในไตรมาส1/60 แล้ว
ทั้งนี้ โครงการใหม่ในปี 60 ส่วนใหญ่จะเป็นโครงการคอนโดมิเนียมในทำเลติดแนวรถไฟฟ้า และจะเริ่มมีโครงการร่วมทุน (JV) กับ บริษัท ฮันคิวเรียลตี้ ซึ่งเป็นบริษัทอสังหาริมทรัพย์จากญี่ปุ่น คาดว่าจะเปิดโครงการคอนโดมิเนียมใหม่ร่วมกันในช่วงไตรมาส4/60 ได้แก่ โครงการ The Niche Pride Taopoon มูลค่าโครงการราว 3 – 4 พันล้านบาท โดยโครงการ JV นี้ SENA จะถือหุ้น 51% และฮันคิว ถือหุ้น 49% โดยโครงการนี้ SENA จะรับรู้รายได้เป็นส่วนแบ่งกำไร และคาดว่าในอนาคต SENA จะมีการเปิดโครงการใหม่ร่วมกับทางฮันคิวเพิ่มขึ้นอีก
คาดยอด Presales ปี 60 จะเพิ่มขึ้นจากปีก่อนค่อนข้างมาก จากแผนเปิดตัวโครงการใหม่มากขึ้น โดย SENA ตั้งเป้าหมายยอด Presales ปี 60 จะเพิ่มขึ้นราว 20% จากปี 59 ที่มียอด Presales ที่ประมาณ 3,700 ล้านบาท สำหรับยอด Presales ในปี 60 คาดว่าส่วนใหญ่กว่า 75% – 80% จะมาจากโครงการคอนโดมิเนียม
กำไรสุทธิปีในปี 59 โดดเด่นทำสถิติสูงสุดใหม่ที่ 763 ล้านบาท เติบโตถึง 200% เทียบช่วงเดียวกันของปีก่อน สำหรับกำไรสุทธิปี 60 คาดว่าจะยังคงทำได้ดีต่อเนื่องจากปี 59 โดยคาดว่าจะมีกำไรสุทธิ 800 ล้านบาท เพิ่มขึ้น 5% เทียบช่วงเดียวกันของปีก่อน เพิ่มขึ้นในอัตราที่ชะลอตัวจากฐานที่สูงในปีก่อน
ทั้งนี้ ณ สิ้นปี 59 คาด SENA จะมียอด Backlog โครงการอสังหาริมทรัพย์ที่รอรับรู้เป็นรายได้ในปี 60 แล้วประมาณ 2,500 ล้านบาท หรือคิดเป็นประมาณ 62% จากคาดการณ์รายได้จากการขายอสังหาริมทรัพย์ในปี 60 ที่ 4,030 ล้านบาท แล้ว หรือเพิ่มขึ้นราว 8% เทียบช่วงเดียวกันของปีก่อน โดยในปี 60 SENA จะมีโครงการคอนโดมิเนียมใหม่เริ่มโอนจำนวน 5 โครงการ ซึ่งส่วนใหญ่จะเริ่มโอนในงวดครึ่งหลังปี 60
โดยเฉพาะโครงการคอนโดมิเนียมขนาดใหญ่ ได้แก่ The Niche Pride Petchaburi มูลค่าโครงการ 2,382 ล้านบาท จะเริ่มรับรู้รายได้ในงวดไตรมาส3/60 ซึ่ง ณ สิ้นปี 59 มียอด Backlog จากโครงการนี้แล้วถึง 1,588 ล้านบาท ดังนั้นคาดว่ากำไรสุทธิในปี 60 ที่คาดไว้ส่วนใหญ่กว่า 65% จะเกิดขึ้นในงวดครึ่งหลังปี 60 ขณะที่กำไรสุทธิงวดครึ่งแรกปี 60 จะปรับตัวลดลง เทียบช่วงเดียวกันของปีก่อน จากฐานกำไรสุทธิที่สูงมากในช่วงเดียวกันของปีก่อน
ประเมินราคาเป้าหมายปี 60 ที่ 5 บาท ด้วยวิธี SOTP โดยรวมผลกระทบ dilution effect จากการจ่ายหุ้นปันผลในอัตรา 16:1 ซึ่งจะขึ้นเครื่องหมาย XD วันที่ 2 พ.ค. แล้ว ยังคงคำแนะนำ ซื้อ โดยอาจมีปัจจัยกดดันจากกำไรงวดครึ่งแรกปี 60 ที่ปรับตัวลดลง เทียบช่วงเดียวกันของปีก่อน ค่อนข้างมาก แต่จะกลับมาโดดเด่นในครึ่งหลังปี 60 ขณะที่ปัจจุบันราคาหุ้นยังซื้อขายในระดับ PER ต่ำมากที่ 5.7 เท่า และคาดอัตราผลตอบแทนจากเงินปันผลราว 7.5%